南都思杜祁公
作者：蔡襄
朝代：宋

paragraphs: 祁公清德老，在昔相先帝。
青雲吐論高，白璧持身銳。
待俗無町畦，取人兼揭厲。
甘貧安車後，直道洪鈞際。
每聞天下士，行業若材藝。
未見比調饑，況乃挹襟袂。
早嘗登公門，顧睞叨末契。
謂有金石姿，良工心劘礪。
仰瞻通德衢，獨立耆英第。
評書草聖優，煮荈雲腴細。
遺墨秘巾篋，感激君子惠。
悲風吹白楊，佳城茲久閉。
聲名與濉渙，東流無已歲。